गुजरात सरकार के एनर्जी और पेट्रोकेमिकल्स मंत्री सौरभ पटेल गए तो चुनाव आयोग से अरविंद केजरीवाल की शिकायत करने, लेकिन आयोग ने उनसे ही कुछ सवालों पर स्पष्टीकरण मांगा है। अंग्रेजी अखबार 'मेल टुडे' की रिपोर्ट के मुताबिक आयोग ने सौरभ पटेल से अंबानी परिवार से उनके संबंधों के बारे में जवाब मांगा है।
गौरतलब है कि यह मामला आम आदमी पार्टी (आप) के संयोजक अरविंद केजरीवाल के आरोप को लेकर सौरभ पटेल द्वारा आयोग में शिकायत करने का है। केजरीवाल ने अपनी गुजरात यात्रा के दौरान नरेंद्र मोदी के करीबी माने जाने वाले सौरभ पटेल के 'अंबानी परिवार' से कनेक्शन का मुद्दा उछालते हुए उन्हें इस परिवार का दामाद करार दिया था।
अरविंद केजरीवाल ने यह भी कहा था कि पटेल को यह मंत्रालय इसलिए दिया गया ताकि वह गुजरात में रिलायंस पेट्रोकेमिकल्स को फायदा पहुंचा सकें।
सौरभ पटेल रिलायंस इंडस्ट्रीज के सीनियर डायरेक्टर रमणिकलाल अंबानी (दिवंगत धीरूभाई अंबानी के बड़े भाई) के दामाद हैं।
केजरीवाल के आरोपों पर सौरभ पटेल ने आयोग में उनके खिलाफ चुनाव आचार संहिता उल्लंघन की शिकायत दी थी। गुजरात राज्य चुनाव आयोग ने यह शिकायत निर्वाचन आयोग को भेज दी, जिसके बाद निर्वाचन आयोग ने सौरभ पटेल की राज्य सरकार में जिम्मेदारी और अंबानी परिवार से उनके संबंध के बारे में जवाब-तलब किया है।
इस मामले में सौरभ पटेल का कहना है कि अंबानी परिवार से उनके संबंध 25 साल पुराने हैं और वह जल्द ही आयोग को अपना जवाब भेज देंगे।
hin_Deva hin_Deva hin_Deva awa_Deva hin_Deva hin_Deva